CELEX: 32021R2037
Language: hu
Date: 2021-11-22 00:00:00
Title: A Bizottság (EU) 2021/2037 végrehajtási rendelete (2021. november 22.) az (EU) 2016/429 európai parlamenti és tanácsi rendeletnek a felelős személyek számára az akvakultúrás létesítmények nyilvántartásba vételével és a nyilvántartás-vezetéssel kapcsolatos kötelezettségeik alól megadott mentességek tekintetében történő alkalmazására vonatkozó szabályok megállapításáról (EGT-vonatkozású szöveg)

2021.11.23.   
               
               
                  HU
               
               
                  Az Európai Unió Hivatalos Lapja
               
               
                  L 416/80
               
            
         A BIZOTTSÁG (EU) 2021/2037 VÉGREHAJTÁSI RENDELETE
         (2021. november 22.)
         az (EU) 2016/429 európai parlamenti és tanácsi rendeletnek a felelős személyek számára az akvakultúrás létesítmények nyilvántartásba vételével és a nyilvántartás-vezetéssel kapcsolatos kötelezettségeik alól megadott mentességek tekintetében történő alkalmazására vonatkozó szabályok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló (EU) 2016/429 európai parlamenti és tanácsi rendeletre („állategészségügyi rendelet”) (1) és különösen annak 175. cikke (2) bekezdésére és 190. cikkére,
         mivel:
         
                     (1)
                  
                  
                     Az (EU) 2016/429 rendelet szabályokat állapít meg a felelős személyeknek az akvakultúrás létesítmények nyilvántartásba vételével kapcsolatos kötelezettségére, valamint az akvakultúrás létesítmények felelős személyeinek és a víziállatok szállítóinak a nyilvántartás-vezetési kötelezettségére vonatkozóan. Az említett rendelet továbbá úgy rendelkezik, hogy a Bizottság végrehajtási szabályokat állapíthat meg az akvakultúrás létesítmények azon típusaira vonatkozóan, amelyeket a tagállamok mentesíthetnek a nyilvántartásba vétel követelménye alól, mivel azok a jegyzékbe foglalt vagy új betegségek terjesztése szempontjából jelentéktelen kockázatot képviselnek, továbbá végrehajtási szabályokat állapíthat meg az akvakultúrás létesítmények és a víziállatok szállítóinak azon típusaira vonatkozóan, amelyeket a tagállamok mentesíthetnek bizonyos típusú nyilvántartások vezetésének kötelezettsége alól. Ennek megfelelően helyénvaló ilyen szabályokat megállapítani e rendeletben. Továbbá, mivel az (EU) 2016/429 rendelet keretében elfogadásra került az (EU) 2020/691 felhatalmazáson alapuló bizottsági rendelet (2), amely szabályokat állapít meg a víziállatokra vonatkozóan, az említett felhatalmazáson alapuló rendeletben megállapított fogalommeghatározásokat e rendelet alkalmazásában is alkalmazni kell.
                  
               
                     (2)
                  
                  
                     Mind a „létesítmény” fogalmának az (EU) 2016/429 rendelet 4. cikkének 27. pontjában foglalt meghatározása, mind az „akvakultúra” fogalmának az említett cikk 6. pontjában foglalt meghatározása tág. Ezért helyénvaló, hogy az említett rendelet 175. cikkének (2) bekezdésével ráruházott felhatalmazást a Bizottság arra használja fel, hogy engedélyezze a tagállamok számára, hogy bizonyos, jelentéktelen kockázatot képviselő akvakultúrás létesítménytípusokat mentesítsenek az illetékes hatóság általi nyilvántartásba vétel követelménye alól.
                  
               
                     (3)
                  
                  
                     Bizonyos zárt vagy a természetes vizekbe szennyvizet közvetlenül nem kibocsátó akvakultúrás létesítmények alacsonyabb kockázatot jelentenek a nyílt vizek szennyezése szempontjából. Amennyiben olyan további tényezőket is figyelembe veszünk, mint a víziállatoknak a létesítménybe és a létesítményből történő mozgatása, valamint a tartott állatok fajai, kategóriái és mennyisége, megállapítható, hogy ezen akvakultúrás létesítmények némelyike a betegségek terjedésének szempontjából jelentéktelen kockázatot képvisel, ezért a tagállamok mentesíthetik őket a nyilvántartásba vételi kötelezettség alól.
                  
               
                     (4)
                  
                  
                     A vízi díszállatokat gyakran kedvtelésből tartott állatokként tartják olyan helyszíneken, amelyek nem háztartások. Az ilyen helyszínek az (EU) 2016/429 rendelet 4. cikkének 27. pontjában foglalt „létesítmény” fogalommeghatározása alá tartoznak. Hasonlóképpen, a „létesítmény” fogalommeghatározása kiterjed azokra a létesítményekre is, ahol a tenyésztett víziállatokat egészségügyi ellátás vagy más hasonló célból tartják. A tenyésztett víziállatokat gyakran éttermekben is tartják emberi fogyasztás céljából történő értékesítésre, esetenként pedig háztartások részét képező tavakban vagy tartályokban személyes fogyasztás céljából. Amennyiben ezek a létesítmények zárt vagy a természetes vizekbe szennyvizet közvetlenül nem kibocsátó létesítmények, és nem kerül sor a tenyésztett víziállatok mozgatására, akkor jelentéktelen kockázatot képviselnek, ezért a tagállamok számára lehetővé kell tenni, hogy mentesítsék őket a nyilvántartásba vételi kötelezettség alól.
                  
               
                     (5)
                  
                  
                     Bizonyos esetekben, a szóban forgó akvakultúrás létesítmény típusától függően további követelményeknek is eleget kell tenni a betegségek kockázatának csökkentése és a nyilvántartásba vétel alóli mentesség lehetővé tétele érdekében. Például azokat a kiskereskedelmi egységeket, amelyek díszállatfajokat értékesítenek állattartók, illetve olyan rekreációs létesítmények vagy háztartások számára, ahol a tenyésztett víziállatokat végső rendeltetési helyként szolgáló tavakban vagy tartályokban tartják, közvetlenül egy, az (EU) 2016/429 rendelettel összhangban engedélyezett akvakultúrás létesítményből kell ellátni annak érdekében, hogy a tagállamok mentesüljenek a nyilvántartásba vételi kötelezettség alól.
                  
               
                     (6)
                  
                  
                     Azok az akvakultúrás létesítmények, amelyek olyan hálóketrecekből vagy egyéb szerkezeti elemekből állnak, amelyekben természetes vizekben, a fogás helye szerinti járványügyi egységben, ideiglenesen, emberi fogyasztás céljából történő lehalászásra olyan víziállatokat tartanak, amelyek korábban vadon éltek, szintén a betegségek megjelenésének jelentéktelen kockázatát képviselik, és a tagállamok mentesíthetik őket a nyilvántartásba vételi kötelezettség alól.
                  
               
                     (7)
                  
                  
                     A nyilvántartás-vezetés fontos a tenyésztett víziállatok nyomonkövethetősége szempontjából. Bizonyos körülmények között azonban mentesség adható a felelős személyek számára az ilyen nyilvántartások vezetésére vonatkozó kötelezettség alól, amennyiben az akvakultúrás létesítmények egy adott típusához kapcsolódó kockázat alacsony. Az (EU) 2016/429 rendelet 173. cikkének megfelelően nyilvántartásba vett azon akvakultúrás létesítmények, amelyek nem mozgatnak tenyésztett víziállatokat más akvakultúrás létesítményekbe, illetve nem engedik azokat természetes vizekbe, alacsonyabb kockázatot jelentenek, mint az említett rendelet 176. vagy 177. cikkével összhangban engedélyezendő létesítmények. Az ilyen, nyilvántartásba vett akvakultúrás létesítményeket ezért a tagállamok mentesíthetik bizonyos nyilvántartások vezetésének kötelezettsége alól.
                  
               
                     (8)
                  
                  
                     A víziállatok biológiai szempontból biztonságos módon szállított bizonyos kategóriáinak a szállítóit a tagállamok szintén mentesíthetik egyes nyilvántartások vezetésének kötelezettsége alól. E rendeletben meg kell határozni a víziállatok kategóriáit és azon feltételek részleteit, amelyeknek szállításukkor teljesülniük kell, valamint azokat a nyilvántartásokat, amelyek alól mentesülnek.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Tárgy és hatály
            E rendelet szabályokat állapít meg az alábbiak terén:
            
                        a)
                     
                     
                        a jelentéktelen kockázatot képviselő akvakultúrás létesítmények azon típusai, amelyeket a tagállamok az (EU) 2016/429 rendelet 174. cikkével összhangban mentesíthetnek a nyilvántartásba vételi követelmény alól;
                     
                  
                        b)
                     
                     
                        a jegyzékbe foglalt vagy új betegségek terjesztése szempontjából jelentéktelen kockázatot képviselő akvakultúrás létesítmények és szállítók azon típusai, amelyeket a tagállamok mentesíthetnek az (EU) 2016/429 rendelet 186. és 188. cikkében előírt nyilvántartás-vezetési követelmények alól.
                     
                  
         
            2. cikk
            Fogalommeghatározások
            E rendelet alkalmazásában az (EU) 2020/691 felhatalmazáson alapuló rendelet 2. cikkében foglalt fogalommeghatározások érvényesek.
         
         
            3. cikk
            Azon akvakultúrás létesítmények típusai, amelyeket a tagállamok mentesíthetnek a nyilvántartásba vétel követelménye alól
            Az akvakultúrás létesítmények azon típusai, amelyeket a tagállamok az (EU) 2016/429 rendelet 174. cikkével összhangban mentesíthetnek a nyilvántartásba vételi követelmény alól, a következők:
            
                        a)
                     
                     
                        zárt vagy a természetes vizekbe szennyvizet közvetlenül nem kibocsátó létesítmények, és amelyek nem mozgatnak tenyésztett víziállatokat más akvakultúrás létesítményekbe vagy nem engedik azokat természetes vizekbe, és amelyek az akvakultúrás létesítmények alábbi típusai közé tartoznak:
                        
                                    i.
                                 
                                 
                                    olyan helyszínek, ahol kedvtelésből tartott állatként díszállatokat tartanak akváriumokban vagy tavakban;
                                 
                              
                                    ii.
                                 
                                 
                                    olyan éttermek, ahol tenyésztett víziállatokat tartanak akváriumokban vagy tavakban emberi fogyasztás céljából történő értékesítésre;
                                 
                              
                                    iii.
                                 
                                 
                                    olyan létesítmények, ahol tenyésztett víziállatokat tartanak egészségügyi ellátás és más hasonló felhasználás céljából;
                                 
                              
                                    iv.
                                 
                                 
                                    kiskereskedelmi üzletek, amelyek olyan, díszállatnak szánt tenyésztett víziállatokat tartanak, amelyek közvetlen beszállítója az (EU) 2016/429 rendelet 176. vagy 177. cikkével összhangban engedélyezett akvakultúrás létesítmény vagy azok csoportjai (a továbbiakban: engedélyezett akvakultúrás létesítmény), és amelyeket közvetlenül a kedvtelésből tartott állatok végső tartói számára értékesítenek;
                                 
                              
                                    v.
                                 
                                 
                                    olyan szabadtéri szabadidős létesítmények, ahol a tenyésztett víziállatokat esztétikai vagy vízminőségi célból tartják tavakban, és amelyek közvetlen beszállítója egy engedélyezett akvakultúrás létesítmény;
                                 
                              
                                    vi.
                                 
                                 
                                    olyan háztartások, ahol a tenyésztett víziállatokat kizárólag személyes fogyasztás céljából tartják kültéren tavakban vagy tartályokban, és amelyek közvetlen beszállítója egy engedélyezett akvakultúrás létesítmény;
                                 
                              
                  
                        b)
                     
                     
                        akvakultúrás létesítmények, amelyek olyan hálóketrecekből vagy egyéb szerkezeti elemekből állnak, amelyekben természetes vizekben, a fogás helye szerinti járványügyi egységben, ideiglenesen, emberi fogyasztás céljából történő lehalászásra olyan víziállatokat tartanak, amelyek korábban vadon éltek.
                     
                  
         
            4. cikk
            Azon akvakultúrás létesítmények és szállítók típusai, amelyeket a tagállamok mentesíthetnek bizonyos nyilvántartási követelmények alól
            
               (1)   A tagállamok az (EU) 2016/429 rendelet 186. cikkének (2) bekezdésével összhangban az akvakultúrás létesítmények azon típusai mentesíthetik az említett rendelet 186. cikke (1) bekezdésének c), d) és e) pontjában felsorolt valamennyi információról vagy bizonyos információkról való nyilvántartás vezetésének követelménye alól, amely létesítmények vagy amely létesítmények csoportjai megfelelnek a következő feltételeknek:
               
                           a)
                        
                        
                           az illetékes hatóság az (EU) 2016/429 rendelet 173. cikkének megfelelően nyilvántartásba vette őket; és
                        
                     
                           b)
                        
                        
                           nem mozgatnak tenyésztett víziállatokat más akvakultúrás létesítményekbe, és nem engedik azokat természetes vizekbe.
                        
                     
            
               (2)   Azok a szállítók, akiket a tagállamok az (EU) 2016/429 rendelet 188. cikkének (2) bekezdésével összhangban mentesíthetnek azon követelmény alól, hogy nyilvántartást vezessenek az említett rendelet 188. cikkének (1) bekezdésében felsorolt információk összességéről vagy azok egy részéről, a víziállatok alábbi kategóriáinak szállítói, feltéve, hogy a víziállatokat olyan lezárt, szivárgásmentes konténerekben szállítják, amelyek bontatlanok és sértetlenek a berakodásuk időpontjától a végső rendeltetési helyükre történő kirakodásukig:
               
                           a)
                        
                        
                           díszállatnak szánt tenyésztett víziállatok;
                        
                     
                           b)
                        
                        
                           akvakultúrás célokra vagy természetes vizekbe engedésre szánt víziállatok ikrái és ivarsejtjei.
                        
                     
         
         
            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. november 22-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 84., 2016.3.31., 1. o.
         
         
            (2)  A Bizottság (EU) 2020/691 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az akvakultúrás létesítményekre és a víziállatok szállítóira vonatkozó szabályok tekintetében való kiegészítéséről (HL L 174., 2020.6.3., 345. o.).